REPUBLIKA HRVATSKA

ŽUPANIJA KARLOVAČKA

OPĆINA RAKOVICA

RAKOVICA 6, 47245 RAKOVICA

Matični broj: 02616327

OIB: 32809923710

Šifra djelatnosti: 8411

**OBRAZLOŽENJE OSTVARENIH PRIHODA I PRIMITAKA ,**

**RASHODA I IZDATAKA I OBRAZLOŽENJE IZVRŠENJA PREMA PROGRAMSKOJ KLASIFIKACIJI UZ GODIŠNJI IZVJEŠTAJ O IZVRŠENJU PRORAČUNA OPĆINE RAKOVICA ZA RAZDOBLJE 01.01. 2016. - 31.12.2016. GODINE**

**UVODNE NAPOMENE**

Proračun Općine Rakovica za 2016. godinu usvojilo je Općinsko vijeće Općine Rakovica na svojoj 25. sjednici održanoj 14.12.2015. godine sa iznosom od 18.751.700,00 kuna („Službeni glasnik Općine Rakovica“ broj 6/15). Tijekom godišnjeg razdoblja donesene su tri Izmjene i dopune Proračuna Općine Rakovica („Službeni glasnik Općine Rakovica“ broj 3/16, 5/16 i 8/16). Zadnjim Izmjenama i dopunama Proračuna isti je uravnotežen na iznos od 15.489.267,59 kn. U navedenom iznosu sadržana su i sredstva viška prihoda poslovanja iz 2015. raspoređena u Proračunu temeljem Odluke o raspodjeli rezultata („Službeni glasnik Općine Rakovica“ broj 3/16).

Preraspodjele sredstava tijekom godine nije bilo tako da u tabelarnom prikazu nije iskazan stupac tekućeg plana sukladno članku 6. stavku 5. Pravilnika o polugodišnjem i godišnjem izvještaju o izvršenju proračuna („Narodne novine“ broj 24/13).

Ukupni prihodi i primici Proračuna Općine Rakovica u godišnjem razdoblju ostvareni su u iznosu od 11.240.200,17 kn, te sa prenesenim raspoloživim sredstvima iz 2015. u iznosu od 3.649.537,89 kn iznose 14.889.738,06 kn što je 96,13% od planiranog.

Rashodi i izdaci izvršeni su u iznosu od 8.108.488,75 kn što je 52,35% od planiranog.

U Općem dijelu Godišnjeg izvještaja o izvršenju Proračuna Općine Rakovica za 2016. godinu plan se iskazuje od prve do treće razine, budući da je plan Proračuna i usvojen na trećoj razini dok se samo izvršenje izvornog plan prati od prve do četvrte razine ( od razine razreda do razine odjeljka). U Posebnom dijelu izvorni plan se iskazuje na trećoj razini ( razina podskupine) budući se i usvaja na trećoj razini, a sama realizacija se iskazuje na četvrtoj razini, sve sukladno Zakonu o proračunu („Narodne novine“ broj 87/08 i 136/12), te Pravilniku o polugodišnjem i godišnjem izvještaju o izvršenju proračuna („Narodne novine“ broj 24/13).

**PRIHODI I PRIMICI**

Prihodi i primici Proračuna Općine Rakovica u 2016. godine realizirani su iz:

1. PRIHODA POSLOVANJA i

2. PRIHODA OD PRODAJE NEFINANCIJSKE IMOVINE

***1. PRIHODI POSLOVANJA*** su u razdoblju 01.01. – 31.12.2016. ostvareni u iznosu od 11.137.442,07 kn ili 94,95% u odnosu na godišnji plan. Prihodi poslovanja su:

* prihodi od poreza (skupina 61)
* pomoći iz inozemstva (darovnice) i od subjekata unutar općeg proračuna (skupina 63)
* prihodi od imovine (skupina 64)
* prihodi od upravnih i administrativnih pristojbi, pristojbi po posebnim propisima i naknada (skupina 65)
* donacije od pravih i fizičkih osoba (skupina 66)
* kazne, upravne mjere i ostali prihodi (skupina 68)

***Prihodi od poreza*** su u 2016. godini ostvareni u iznosu od 3.438.398,36 kn odnosno 98,80% od planiranog i 40,48% više u odnosu na isto razdoblje 2015. godine. Povećanje je rezultat većeg priljeva prihoda od poreza i prireza na dohodak od nesamostalnog rada, prihoda od poreza na kuće za odmor, prihoda od poreza na promet nekretnina, prihoda od poreza na tvrtku te prihoda od poreza na potrošnju što ukazuje na bolja gospodarska kretanja na području Općine u 2016. u odnosu na 2015. godinu. Međutim, razlog više evidentiranih prihoda od poreza u 2016. u odnosu na isto razdoblje 2015. godine nalazi se dijelom i u činjenici da povrat poreza na dohodak po godišnjoj prijavi poreza na dohodak od 2015. godine tereti proračune jedinica lokalne samouprave, a kojeg je isplata u 2015. godini bila veća u odnosu na 2016. i to u nominalnom iznosu od 265.412,88 kn.

U strukturi ukupno ostvarenih prihoda i primitaka, prihodi od poreza sudjeluju sa 30,59%, a čine ih:

* porez i prirez na dohodak
* porez na imovinu
* porez na robu i usluge

*Porez i prirez na dohodak* kao zajednički prihod koji međusobno dijele Država, Županija i Općina ostvaren je za općinski Proračun u iznosu od 2.766.331,27 kn ili 99,90% od planiranog iznosa i nominalno je veći za 910.363,40 kn ili 49,05% u odnosu na isto razdoblje 2015. godine.

*Porez na imovinu*  obuhvaća porez na kuće za odmor i porez na promet nekretnina i u 2016. godini je ostvaren u iznosu od 441.287,92 kn ili 93,69 % od plana za 2016. godinu, te je u odnosu na 2015. veći za 18,77% kn.

U razdoblju je vrijednosno značajniji porez na promet nekretnina (zajednički prihod države, županije i općine) sa evidentiranim iznosom od 362.846,19 kn, odnosno za 16,30% više u odnosu na isto razdoblje 2015. godine.

Prihod od poreza na kuće za odmor ostvaren je za razdoblje 2016. godine u iznosu od 78.441,73kn za razliku od istog razdoblja 2015. godine kada je evidentiran iznos od 59.548,17kn. Više evidentirani prihodi u 2016. godini rezultat su većeg broja obveznika u 2016. godini, te naplata potraživanja iz ranijeg razdoblja.

*Porez na robu i usluge* isključivo je općinski prihod, obuhvaća porez na potrošnju alkoholnih i bezalkoholnih pića i porez na tvrtku. Porez na potrošnju veći je u odnosu na isto razdoblje prošle godine za 4,47%, a prihod od poreza na tvrtku u odnosu na 2015. evidentiran je u većem iznosu za 7,82%

***Pomoći iz inozemstva (darovnice) i od subjekata unutar opće države***  su u Proračunu Općine Rakovica u razdoblju 2016. godine ostvarene u iznosu od 4.031.977,05 kn. Pomoći se odnose na sredstva dobivena iz proračuna drugih razina vlasti (iz državnog proračuna, županijskog, općinskog te od izvanproračunskog korisnika državnog proračuna) , a temelje se na sklopljenim ugovorima i sporazumima o sufinanciranju pojedinih projekata i aktivnosti.

Struktura istih je slijedeća:

* tekuće pomoći iz proračuna u iznosu od 3.109.042,79 i to :
  + - tekuće pomoći iz državnog proračuna sukladno članku 38. stavku 1., 3. i 6.

Zakon o izvršavanju Državnog proračuna Republike Hrvatske u iznosu od

2.982.291,00 kn

* tekuće pomoći iz županijskog proračuna u iznosu od 106.751,79 kn od čega 24.300,00 kn za ogrjev, 13.500,00 za subvencije u poljoprivredi, te 68.951,79 kn za parlamentarne izbore (naknade za rad Biračkih odbora i Izbornog povjerenstva)
* tekuće pomoći Općine Plitvička Jezera u iznosu od 20.000,00 kn za održavanje groblja i mrtvačnice u Drežnik Gradu te nabavu opreme za mrtvačnicu u Drežnik Gradu
* kapitalne pomoći iz državnog proračuna u iznosu od 560.000,00 kn i to:
* 100.000,00 kn za zamjenu lampi javne rasvjete
* 200.000,00 kn za nastavku rekonstrukcije višenamjenskog objekta „Petar Vrdoljak“ i izgradnju dijela javne vodovodne mreže radi priključka objekta
* 250.000,00 kn za nastavak radova sanacije i uređenja starog grada Drežnika

* kapitalne pomoći Fonda za zaštitu okoliša i energetsku učinkovitost za sanaciju i izgradnju odlagališta komunalnog otpada „Ćuić Brdo“ u iznosu od 129.089,89 kn
* tekuće pomoći Hrvatskog zavoda za zapošljavanje za Mjeru stručnog osposobljavanja bez zasnivanja radnog odnosa i za javne radove u iznosu od 233.844,40 kn

U strukturi navedenih prihoda vrijednosno su značajniji prihodi iz Državnog proračuna, a u razdoblju 2016. godine doznačena su sukladno članku 38. stavku 1., 3. i 6. Zakona o izvršavanju Državnog proračuna Republike Hrvatske za 2016. godinu – u daljnjem tekstu: Zakona.

S osnove članka 38. stavka 1. Zakona, sredstva se uplaćuju kao kompenzacija na ime povrata poreza na dohodak po godišnjoj prijavi i nisu namjenska. Ista su doznačena na godišnjoj razini u ukupnom iznosu od 1.853.119,00 kn.

S osnove članka 38. stavka 3. Zakona, sredstva su uplaćena na ime ostvarenog poreza na dobit budući da Općina ima status potpomognutog područja II skupine i to u ukupnom iznosu od 863.642,00 kn i strogo su namjenskog karaktera te se mogu koristiti isključivo za financiranje Materijalnih rashoda (skupina 32 Računskog plana proračuna) i Rashoda za nabavu nefinancijske imovine (razred 4 Računskog plana proračuna, osim za nabavu osobnih automobila – osnovni račun 42311 Osobni automobili).

Novost u odnosu na prošlogodišnje pomoći iz Državnog proračuna Republike Hrvatske je stavak 6. Zakona, a odnosi se na pomoći I i II skupini potpomognutog područja koja su Općini Rakovica na godišnjoj razini doznačena u ukupnom iznosu od 265.530,00 kn, te su kao i sredstva iz stavka 3. Zakona strogo namjenska i koriste se za iste namjene (skupina 32 Računskog plana te razred 4 Računskog plana proračuna osim za osnovni račun 42311 – osobni automobili).

***Prihodi od imovine*** su za 2016. godinu ostvareni u iznosu od 293.503,86 kn ili 89,27% od godišnjeg plana, odnosno 97,03% u odnosu na isto razdoblje 2015. godine, a obuhvaćaju :

* prihod od financijske imovine
* prihod od nefinancijske imovine

*Prihodi od financijske imovine* odnosno od kamata na depozite po viđenju i zateznih kamata nešto su veće u 2016. u odnosu na isto razdoblje 2015. godine , dok indeks realizacije u odnosu na plan iznosi 86,94, dakle neznatno manje u odnosu na planirano za razdoblje uz napomenu da su prihodi od kamata na depozite po viđenju za 37,69% veći u odnosu na isto razdoblje 2015. godine zbog većeg iznosa sredstava na žiro – računu poslovne banke.

*Prihodi od nefinancijske imovine* ostvareni su u iznosu od 276.985,97 kn odnosno 89,41% u odnosu na godišnji plan i za 4,65% manje u odnosu na realizaciju 2015. godine.

Ovu grupu prihoda čine:

* naknada za koncesije
* prihodi od zakupa i iznajmljivanja imovine
* ostali prihodi od nefinancijske imovine (naknada za korištenje nefinancijske imovine)
* ostali prihodi od nefinancijske imovine ( naknada za legalizaciju)

*Naknada za ostale koncesije* obuhvaća prihod od koncesije za obavljanje komunalne djelatnosti dimnjačarskih poslova koja se kao fiksni iznos uplaćuje jednom godišnje i iznosi 1.001,00 kn, i ostvarena je u 100%-tnom iznosu, kao i prihod od nove koncesije za usluge čišćenja septičkih i bio jama koje u 2015. godini nije bilo. Godišnja naknada iznosi 3.000,00 kn što je i realizirano.

*Prihodi od zakupa i iznajmljivanja imovine* realizirani u ukupnom iznosu od 208.720,20 kn obuhvaćaju: zakup poljoprivrednog zemljišta u vlasništvu države – ostvareni iznos 172.426,82 kn; zakup građevinskog zemljišta u vlasništvu Općine – 5.911,30 kn; zakup poslovnog prostora – ostvareni iznos 29.146,08 kn i iznajmljivanje stambenog prostora – 1.236,00 kn.

Realizacija navedenih prihoda je veća u odnosu na 2015. godinu zbog više naplaćenih prihoda od zakupa poslovnog prostora budući da u polugodištu 2015. još nije postojala obveza plaćanja zakupa za poslovni prostor od strane Ljekarne Čović-Pavišić, a u 2016. je evidentirana tijekom cijele godine.

*Naknada za korištenje nefinancijske imovine* obuhvaća prihode od spomeničke rente, naknade za uporabu javnih površina, naknade za eksploataciju mineralnih sirovina (za zauzeto eksploatacijsko polje) i naknade za otkopanu količinu ne energetskih mineralnih sirovina . Iznos realizacije u 2016 . godini je nešto manji u odnosu na isto razdoblje 2015. godine zbog manje uplaćenih sredstava naknade za otkopanu količinu ne energetskih mineralnih sirovina, sredstava za zauzeto eksploatacijsko polje, ali i spomeničke rente.

*Ostali prihodi od nefinancijske imovine* odnose se na ostvarene prihode od naknada za zadržavanje nezakonito izgrađenih zgrada u prostoru – legalizaciju, koje se uplaćuju temeljem Zakona o postupanju s nezakonito izgrađenim zgradama („Narodne novine“ broj 86/12). Naknada za zadržavanje nezakonito izgrađene zgrade u prostoru utvrđuje se rješenjem koje donosi lokalna jedinica na čijem se području nalazi zgrada za koju se donosi rješenje.

Uplaćeni iznos u 2016. godini znatno je manji u odnosu na isto razdoblje prošle godine, a ovisi o broju riješenih predmeta Ureda za prostorno uređenje, građenje i zaštitu okoliša.

**Prihodi od upravnih i administrativnih pristojbi, pristojbi po posebnim propisima i naknada** naplaćeni su u iznosu od 2.398.649,74 kn odnosno sa 99,97% u odnosu na godišnji plan, ali i za 13,45 % manje u odnosu na isto razdoblje 2015.

Sastoje se od :

* prihoda od upravnih i administrativnih pristojbi (8.234,16 kn) i boravišne pristojbe (203.151,69 kn) naplaćenih u ukupnom iznosu od 211.385,85 kn ili za 1,75% manje u odnosu na isto razdoblje 2015. godine, odnosno sa 97,19% u odnosu na godišnji plan.

Razlike u realizaciji u smislu smanjenja u odnosu na prošlu godinu odnose se na nešto manje realizirana sredstava kako boravišne pristojbe tako i od upravnih i administrativnih pristojbi u 2016. u odnosu na 2015. godinu, iako se ne radi o značajnijem smanjenju.

* prihoda po posebnim propisima koji su uplaćeni u iznosu od 925.540,03 kn, a čine ih:
  + prihod od vodnog gospodarstva odnosno vodni doprinos
  + prihodi državne uprave odnosno naknada za promjenu namjene

poljoprivrednog zemljišta u građevinsko

* + doprinosi za šume i
  + ostali nespomenuti prihodi

Kod nekih od navedenih prihoda razvidno je smanjenje, a kod nekih povećanje. Tako je u većem iznosu u 2016. u odnosu na 2015. evidentiran prihod od šumskog doprinosa i to za 97,23%. Razlog tome je zaduženje za IV kvartal 2014. godine uplaćena u siječnju 2015. u iznosu od 31.433,57 kn, te zaduženje za I kvartal 2015. godine u iznosu od samo 941,47 kn. Isto u 2016. godini sadrži zaduženje za IV kvartal 2015. koji je uplaćen u siječnju 2016., a iznosi 64.217,76 kn, te zaduženje za I kvartal 2016. kojeg je iznos također daleko veći u 2016. u odnosu na 2015. i iznosi 35.938,21 kn. Iznos zaduženja je varijabilan, jer ovisi o količini doznačene drvne mase u određenom razdoblju.

Prihod od prenamjene zemljišta je u 2016. evidentiran u iznosu od 1.013,88 kn dok je u 2015. bio evidentiran na kontu 6526 i to u iznosu od samo 691,51 kn, tako da ovdje nije iskazan.

Prihod od vodnog doprinosa manji je u 2016. u odnosu na 2015. za 25,66%, a usko je vezan uz broj riješenih predmeta legalizacije.

Ostali nespomenuti prihodi 2015. godine sadrže doznačena sredstva za troškove rada Izbornog povjerenstva i Biračkih odbora i ostale troškove za održane predsjedničke izbore u iznosu od 140.112,29 kn, sredstva za mjeru javnih radova i mjeru stručnog osposobljavanja bez zasnivanja radnog odnosa za obveze doprinosa u iznosu od 67.642,47 kn, naknadu za promjenu namjene poljoprivrednog zemljišta u građevinsko u iznosu od 691,51 kn te sredstva građana za sufinanciranje nove katastarske izmjere u iznosu od 852.498,00 kn.

U 2016. godine na istima su evidentirana sredstva sufinanciranja nove katastarske izmjere od strane građana u iznosu od 391.643,40 kn, refundaciju štete od osiguravajućeg društva u iznosu od 1.366,80 kn, te iznos naknade od prodanih ulaznica u NP Plitvička jezera zbog zaštićenog području temeljem Odluke Vlade RH o visini naknade, načinu isplate kao i prihvatljivim troškovima za korištenje naknade zbog zaštićenih prirodnih područja („Narodne novine“ broj 102/15) koju je uplatio Nacionalni park u iznosu od 281.346,02 kn. Navedenih prihoda u polugodištu 2015. godine nije bilo, a sredstva za Mjeru stručnog osposobljavanja i za javne radove su u 2016. evidentirana na kontu odjeljka 6341 – Tekuće pomoći od izvanproračunskog korisnika, a temeljem Naputka Ministarstva financija.

* prihoda od komunalnog doprinosa i naknada u iznosu od 1.261.723,86 kn odnosno za 7,20% manje u odnosu na 2015. godinu i sa 100,94% u odnosu na izvorni plan za 2016. godinu od čega je:
  + komunalni doprinos evidentiran u iznosu od 332.503,55 kn

odnosno za 27,48% manje u odnosu na isto razdoblje 2015. godine,

* + komunalna naknada u iznosu od 929.220,31 kn odnosno za 3,13%

više u odnosu na 2015. god.

Naplata komunalnog doprinosa uređena je Odlukom o komunalnom doprinosu („Glasnik Karlovačke županije“ broj 37/04, 43/05, 50/08 i 55/11), a obračunava se i naplaćuje prema obujmu, odnosno po prostornom metru građevine ovisno o namjeni objekata odnosno prostora koja se grade na građevinskoj čestici. Odlukom je definirano pet zona.

Razlog manje evidentiranih sredstava komunalnog doprinosa u 2016. u odnosu na 2015. godinu nalazi se u činjenici da je tijekom 2015. godine bilo obrađeno znatno više predmeta u postupku legalizacije slijedom čega je vršen obračun i naplata komunalnog doprinosa.

Sredstva komunalnog doprinosa namijenjena su isključivo za financiranje rekonstrukcije i asfaltiranja nerazvrstanih prometnica sukladno Programu gradnje objekata i uređaja komunalne infrastrukture za period 2016. godine („Službeni glasnik Općine Rakovica“ broj 6/15 i 3/16 – izmjene i dopune Programa).

Naplata komunalne naknade regulirana je Odlukom o komunalnoj naknadi („Glasnik Karlovačke županije“ broj 42/01,43/05,9/08,50/08 i 11/12), a evidentirani prihod u 2016. u odnosu na 2015. godinu veći je za 3,13% zbog naplate dugovanja po opomenama i ovrhama.

Iz sredstava komunalne naknade financira se obavljanje komunalnih djelatnosti za odvodnju atmosferskih voda, održavanje čistoće u dijelu koji se odnosi na čišćenje, uređenje i održavanje javnih površina , održavanje nerazvrstanih cesta (nasipavanje makadamskih prometnica, uređenje cestovnog pojasa – košnja i sječa granja i grmlja, čišćenje snijega sa prometnica i nogostupa, održavanje groblja i mrtvačnica, za javnu rasvjetu – trošak električne energije za javnu rasvjetu i održavanje, veterinarske usluge u smislu neškodljivog uklanjanja i zbrinjavanja životinja sa javnih površina, te financiranje vatrogastva.

**Prihodi od prodaje proizvoda i roba te pruženih usluga i prihodi od donacija** realizirani su u iznosu od 240.408,00 kn. Isto se odnosi na vrijednost darovanog poljoprivrednog i građevinskog zemljišta Općini Rakovica od fizičkih osoba, te je radi knjigovodstvene evidencije planirano u Proračunu Općine Rakovica na razredu 4, kao i na razredu 6. Realizacija u odnosu na plan manja je za 28,11% budući da su tu planirana i sredstva kapitalnih donacija građana za asfaltiranje nerazvrstanih prometnica koja nisu realizirana.

**Kazne, upravne mjere i ostali prihodi** ostvareni su u iznosu od 734.505,06 kn u kojima su sadržane ostale kazne i ostali prihodi realizirani sa 99,58% u odnosu na godišnji plan i za 620,78% više u odnosu na isto razdoblje 2015. godine.

Razlog tako značajnog povećanja nalazi se u činjenici da su na ostalim prihodima tijekom 2016. godine evidentirana sredstva građana od sufinanciranja nove katastarske izmjere u iznosu od 677.638,00 kn za situacije nove katastarske izmjere koje je umjesto građana tijekom 2015. godine platila Općina svojim sredstvima budući da ista od građana tada još nisu bila prikupljena, a situacije su bile ispostavljene. Takve vrste prihoda u 2015. godini nije bilo.

Pored toga u 2016. godini su evidentirana sredstva s osnove ostalih nespomenutih kazni, a odnose se na penale koje je platio GZPP Slunj d.d. iz Slunja zbog kašnjenja u izvođenju radova na višenamjenskom društvenom objektu „Petar Vrdoljak“.

Na ostalim prihodima evidentirana su tijekom 2016. godine i sredstva tekućih pomoći Fonda za zaštitu okoliša i energetsku učinkovitost koja su za održanu edukativnu radionicu trebala biti doznačena u 2015. godini, a nisu slijedom čega je Općina Rakovica troškove navedene radionice platila svojim sredstvima. Fond je ista doznačio u 2016. godini.

Takve vrste evidencije tijekom 2015. godine nije bilo, a ukupna sredstva uplaćena u iznosu od 101.904 kn odnose se na naplatu troškova za provedbu ovrha i slanje opomena u iznosu od 1.904 kn, kao i na iznos od 100.000 kn koje je naknadno uplatilo Ministarstvo kulture za situacije sanacije starog grada Drežnika (refundacija).

***2. PRIHODI OD PRODAJE NEFINANCIJSKE IMOVINE*** planirani su u iznosu od 110.000,00 kn i to od prodaje poljoprivrednog i građevinskog zemljišta , aostvareni su u iznosu od 102.758,10 kn. Od prodaje poljoprivrednog zemljišta u vlasništvu države realiziran je prihod u iznosu od 5.196,10 kn i to od OPG-a Petar Turkalj (ranije Mihovil Turkalj) koji obročno plaća kupljeno poljoprivredno zemljište s dospijećem zadnje rate u 2020. godini.

Od prodaje građevinskog zemljišta u vlasništvu Općine Rakovica realiziran je prihod u iznosu od 97.562,00 kn.

**PRENESENI VIŠAK PRIHODA** iz 2015. godine iznosi 3.649.537,89 kn, a u njemu su sadržana neutrošena sredstva slijedećih izvora:

* *opći prihodi i primici ( sredstva od naplaćenih poreza) u iznosu od 681.614,79 kn* koja su namijenjena za financiranje slijedećih rashoda u 2016. godini :
* plaće i doprinose općinskog načelnika i djelatnika Jedinstvenog upravnog odjela - u iznosu od 241.500,00 kn
* geodetske i katastarske usluge - u iznosu od 45.000,00 kn
* intelektualne i osobne usluge , ugovor o djelu - u iznosu od 32.000,00 kn
* reprezentaciju za izbore – u iznosu od 2.000,00 kn
* ostale nespomenute rashode za izbore – u iznosu od 9.000,00 kn
* zdravstveni pregled djelatnika – u iznosu od 6.000,00 kn
* usluge vještačenja – u iznosu od 15.000,00 kn
* ostale računalne usluge – u iznosu od 24.500,00 kn
* priključenje radara u Rakovici – 5.500,00 kn
* naknade osobama izvan radnog odnosa (mjera stručnog osposobljavanja i dr. ) – u iznosu od 10.000,00 kn
* troškove sudskih postupaka – u iznosu od 40.000,00 kn
* gorivo za kosilice – u iznosu od 1.400,00 kn
* radnu i zaštitnu odjeću za javne radove – u iznosu od 1.600,00 kn
* tekuće pomoći SŠ Slunj za inovacije – u iznosu od 2.000,00 kn
* materijal za javne radove – u iznosu od 2.000,00 kn
* računala i računalu opremu za ured katastarske izmjere – 13.000,00 kn
* članarinu za LAG i KLASTER – u iznosu od 10.000,00 kn
* kapitalnu donaciju KLASTER-u – u iznosu od 10.000,00 kn
* nabavu opreme za dječja igrališta i javne površine – u iznosu od 100.00,00 kn
* poštarinu – u iznosu od 15.000,00 kn
* tekuću donaciju Crvenom križu Slunj – u iznosu od 5.500,00 kn
* porez na promet nekretnina – u iznosu od 11.000,00 kn
* dezinfekciju i dezinsekciju – u iznosu od 21.500,00 kn
* kapitalnu pomoći OŠ. Eugena Kvaternika za športsko igralište u Selištu Drežničkom – u iznosu od 35.114,79 kn
* opremu za mrtvačnice – u iznosu od 9.000,00 kn
* naknade za rad povjerenstava – u iznosu od 9.000,00 kn
* prijevoz pokojnika – u iznosu od 5.000,00 kn
* *prihod od financijske imovine u iznosu od 780,72 kn za financiranje*:
* kapitalne pomoći OŠ. Eugena Kvaternika za športsko igralište u Selištu Drežničkom
* *prihod od nefinancijske imovine u iznosu od 96.591,31 kn koja su namijenjena za:*
* uređenje i održavanje poljskih puteva – u iznosu od 52.900,31 kn
* naknadu štete poljoprivrednicima – u iznosu od 19.308,49 kn
* kapitalne pomoći OŠ. Eugena Kvaternika za športsko igralište u Selištu Drežničkom – u iznosu od 24.382,51 kn

- *prihodi od administrativnih, upravih i dr. pristoji a odnose se na sredstva boravišne*

*pristojbe u iznosu od 105.670,41 kn od čega:*

a) sredstva boravišne pristojbe koja su namijenjena za:

* kapitalne donacije JU Rakovica - u iznosu od 68.000,00 kn
* za nastavak sanacije i uređenja starog grada Drežnika – u iznosu od 36.479,82 kn

b) sredstva od prodaje biljega u iznosu od 1.190,59 kn namijenjena za:

* kapitalne pomoći OŠ. Eugena Kvaternika za športsko igralište u Selištu Drežničkom
* *sredstva od prodaje nefinancijske imovine (građevinskog zemljišta) u iznosu od 38.969,62 kn, a planirana su za:*
* rekonstrukciju višenamjenskog objekta „Petar Vrdoljak“
* *sredstava spomeničke rente u iznosu od 324,01 kn, a namijenjena su za:*
* sanaciju i uređenje starog grada Drežnika
* *sredstva komunalne naknade u iznosu od 474.654,85 kn, a predviđena su za financiranje*:
* troškova čišćenje snijega na prometnicama i nogostupima – u iznosu od 110.000,00 kn
* električnu energiju za javnu rasvjetu – u iznosu od 90.000,00 kn
* održavanje javne rasvjete – u iznosu od 40.000,00 kn
* ostale usluge održavanja i uređenja javnih površina – u iznosu od 10.000,00 kn
* održavanje cesta, mostova i pješačkih staza – u iznosu od 184.654,85 kn
* sanaciju divljih deponija – u iznosu od 20.000,00 kn
* novu javnu rasvjetu sa led lampama u Grabovcu – u iznosu od 20.000,00 kn
* *komunalni doprinos u iznosu od 313.221,93 kn za:*
* asfaltiranje nerazvrstanih prometnica
* *šumski doprinos u iznosu od 121.407,27 kn za:*
* asfaltiranje nerazvrstanih prometnica

*- vodni doprinos u iznosu od 9.815,16 kn koji je kao namjenski prihod predviđen za*

*financiranje:*

* odvodnje atmosferskih voda
* *prihod od koncesije u iznosu od 651,29 kn, a namijenjen je za:*
* asfaltiranje nerazvrstanih prometnica

- *naknada od legalizacije u iznosu od 76.411,15 kn , a sukladno Zakonu planirana je za:*

* rashode za izradu izmjena i dopuna Prostornog plana uređenje Općine Rakovica – u iznosu od 30.000,00 kn
* asfaltiranje nerazvrstanih prometnica – u iznosu od 46.411,15 kn
* *sredstva sufinanciranja katastarske izmjere u iznosu od 37,50 kn, a planirana su za:*
* novu katastarsku izmjeru
* *HZZ – za javne radove u iznosu od 1.590,57 kn*
* za plaće i prijevoz za javne radove – u iznosu od 554,34
* za materijal za tekuće i investicijsko održavanje – u iznosu od 1.036,23 kn
* *HZZ – za mjeru stručnog osposobljavanja bez zasnivanja radog odnosa – iznos od 8.016,10 kn planirani za*:
* doprinose do isteka godine dana rada osobama koji rade preko Mjere stručnog osposobljavanja
* *tekuće pomoći iz županijskog proračuna u iznosu od 69,84 kn, a planirane su za*:
* ostale nespomenute rashode za izbore
* *kapitalne pomoći karlovačke županije u iznosu od 10.500,00 kn, a planirana su za*:
* nabavu replika oružja za postav u starom gradu Drežniku

- *tekuće pomoći iz državnog proračuna u iznosu od 1.032.293,00 kn, a planirana su za:*

* nastavak izgradnje zone – u iznosu od 100.000,00 kn
* nastavak sanacije strog grada Drežnika – u iznosu od 11.491,78 kn
* izgradnju reciklažnog dvorišta – u iznosu od 20.000,00 kn
* održavanje javnih bunara na javnim površinama – u iznosu od 30.000,00 kn
* turističku i prometnu signalizaciju – u iznosu od 20.000,00 kn
* kapitalnu pomoć OŠ. Eugena Kvaternika za športsko igralište u Selištu Drežničkom – u iznosu od 188.531,39 kn
* nabavu replike oružja za postav u starom gradu Drežniku – u iznosu od 39.500,00 kn
* računala, računalnu opremu i uredski namještaj za ured katastarske izmjere – u iznosu od 7.000,00 kn
* komunikacijsku opremu – telefon za ured katastarske izmjere u iznosu od 1.000,00 kn
* projektor za ured katastarske izmjere – u iznosu od 6.000,00 kn
* višenamjenski društveni objekt „Petar Vrdoljak“ – u iznosu od 528.769,83 kn
* poštarinu u iznosu od 50.000,00 kn
* nabavu komunalne opreme – u iznosu od 30.000,00 kn

- *prenesena sredstva iz 2014. a neutrošena u iznosu od 676.226,86 kn namijenjena su za:*

financiranje slijedećih aktivnosti:

a) opći prihodi i primici u iznosu od 79.186,17 kn koji su planirani za:

* rekonstrukciju višenamjenskog društvenog objekta „Petar Vrdoljak“ – u iznosu od 49.186,17 kn
* asfaltiranje nerazvrstanih prometnica u iznosu od 20.000,00 kn
* nabavu komunalne opreme – u iznosu od 10.000,00 kn

b) prihod od financijske imovine u iznosu od 10.262,92 kn, a planirana su za:

* rekonstrukciju višenamjenskog društvenog objekta „Petar Vrdoljak“

c) prihod od nefinancijske imovine u iznosu od 115.488,29 kn, a planirana su za:

* održavanje poljskih puteva – u iznosu od 115.275,79 kn
* rekonstrukciju višenamjenskog društvenog objekta „Petar Vrdoljak“ – u iznosu od 212,50 kn

d) boravišna pristojba u iznosu od 1.497,35 kn, a planirana su za:

* replike oružja i odore Serežana za postav u starom gradu Drežniku

e) ostali prihodi u iznosu od 50,00 kn, a planirani su za

* rekonstrukciju višenamjenskog društvenog objekta „Petar Vrdoljak“

f) spomenička renta u iznosu od 207,04 kn, a planirana je za:

* replike oružja i odore Serežana za postav u starom gradu Drežniku

g) komunalna naknada u iznosu od 11.235,05 kn, a planirana je za:

* održavanje nerazvrstanih prometnica u iznosu od 9.235,05 kn
* električnu energiju za javnu rasvjetu u iznosu od 1.000,00 kn
* opremu za mrtvačnice u iznosu od 1.000,00 kn

h) komunalni doprinos u iznosu od 150.000,00 kn, a planiran je za:

* asfaltiranje nerazvrstanih prometnica

i) prenesena sredstva iz ranijeg razdoblja u iznosu od 246.519,16 kn, a planirana su za:

* rekonstrukciju višenamjenskog društvenog objekta „Petar Vrdoljak“ – u iznosu od 1.212,37 kn
* za nastavak sanacije i uređenja deponije „Ćuić Brdo“ – u iznosu od 245.306,79 kn

j) naknada za legalizaciju u iznosu od 10.315,43 kn, a planirana su za:

* asfaltiranje nerazvrstanih prometnica

k) kapitalne pomoći iz županijskog proračuna u iznosu od 236,92 kn. a planirane su za:

* rekonstrukciju višenamjenskog društvenog objekta „Petar Vrdoljak“

l) šumski doprinos u iznosu od 51.227,53 kn, a planiran je za

* asfaltiranje nerazvrstanih prometnica

Iz navedenog je razvidno da je preneseni višak prihoda u najvećem dijelu rezerviran za ugovorom preuzete obveze projekata deponije „Ćuić Brdo“, za Poduzetničku zonu Grabovac, novu katastarsku izmjeru, rekonstrukciju postojećeg objekta u višenamjenski društveni objekt „Petar Vrdoljak“ u centru Rakovice, za rekonstrukciju i asfaltiranje nerazvrstanih prometnica, te za redovne rashode koji se financiraju iz onih izvora koji na početku fiskalne godine nisu dostatni za redovno poslovanje, a slijedom čega je potrebo takve izvore prenijeti u slijedeću godinu.

**RASHODI I IZDACI**

Ukupni proračunski rashodi i izdaci Općine Rakovica za razdoblje 2016. godine izvršeni su u iznosu od 8.108.488,75 kn što je 52,35 % u odnosu na godišnji plan.

U strukturi ukupno ostvarenih rashoda i izdataka Proračuna veći je udjel rashoda poslovanja i iznosi 69,40% , dok rashodi za nabavu nefinancijske imovine iznose 30,60 % udjela u ukupno ostvarenim rashodima. Veći rashodi za nabavu nefinancijske imovine očekuju se u slijedećoj godini , budući da su provedeni postupci javne nabave za rekonstrukciju višenamjenskog društvenog objekta „Petar Vrdoljak“ kao i za asfaltiranje i rekonstrukciju nerazvrstanih prometnica u drugom polugodištu 2016. godine slijedom čega su i radovi izvršeni u manjem opsegu. Nastavak realizacije navedenih projekata u većem obimu slijedi u 2017. godini.

Također budući da je krajem 2016. godine završen postupak sanacije deponije „Ćuić Brdo“, u 2017. slijedi nastavak realizacije projekta izrade prekrivnog brtvenog sustava.

RASHODI POSLOVANJA obuhvaćaju:

* + rashode za zaposlene (skupina 31)
  + materijalne rashode (skupina 32)
  + financijske rashode (skupina 34)
  + subvencije (skupina 35)
  + pomoći dane u inozemstvo i unutar općeg proračuna (skupina 36)
  + naknade građanima i kućanstvima iz proračuna (skupina 37)
  + ostali rashodi (skupina 38)

1. RASHODI ZA NABVU NEFINANCIJSKE IMOVINE obuhvaćaju:
   * rashode za nabavu ne proizvedene dugotrajne imovine (skupina 41)
   * rashode za nabavu proizvedene dugotrajne imovine (skupina 42)
   * rashode za nabavu plemenitih metala i ostalih pohranjenih vrijednosti (skupina 43)
   * rashode za dodatna ulaganja na nefinancijskoj imovini
2. **RASHODI POSLOVANJA** izvršeni su u iznosu od 5.626.779,52 kn ili 69,68% u odnosu na godišnji plan, te za 27,26% više u odnosu na isto razdoblje 2015. godine, a u nastavku su prikazani kroz detaljniji pregled po pojedinim skupinama i to:

**Rashodi za zaposlene** kojisadrže bruto plaće, ostale rashode za zaposlene ( naknade za bolest, invalidnosti i smrtni slučaj), te doprinose na plaće za djelatnike i dužnosnike. Navedeni rashodi izvršeni su u iznosu od 1.178.080,49 kn ili 80,47% u odnosu na godišnji plan i 12,92% više u odnosu na isto razdoblje 2015. godine.

Povećanje u 2016. godini zabilježeno je na plaćama zbog većeg iznosa plaća djelatnika

javnih radova. Naime u 2015. godini trošak plaća javnih radova iznosio je 27.265,89

kn za tri djelatnika koji su radili 3 mjeseca na vanjskim radovima, dok je u 2016. bilo

zaposleno 9 djelatnika i to 4 djelatnika zaposlena 4 mjeseca na vanjskim radovima i 5

djelatnica koje su bile zaposlene 6 mjeseci na poslovima geronto domaćica. Trošak

njihovih plaće iznosio je u 2016. godini 174.596,39 kn.

Pored toga od 01.08.2016. godine zaposlen je na određeno vrijeme pravnik zbog

povećanja obima poslova u svezi nove katastarske izmjere, ali unatoč tome sam trošak

plaća djelatnika Jedinstvenog upravnog odjela bio je manji u 2016. godini budući da

je tijekom cijele 2015. bila zaposlena jedna osoba više (komunalni referent na pola

radnog vremena) koja je od polovice prosinca 2015. godine prešla u komunalno

poduzeće na puno radno vrijeme tako da u 2016. nije više bilo troška njezine plaće, a

u 2015. godini bilo je knjiženo 13 plaća u glavnoj knjizi zbog „skidanja“ plaće sa

aktivnog vremenskog razgraničenja.

Identična situacija vidljiva je i kod obračuna doprinosa na plaće slijedom čega je trošak istih bio veći u 2015. u odnosu na 2016. godinu.

U 2016. vidljivo je povećanje i na ostalim rashodima za zaposlene razlog kojeg je i

isplata jubilarne nagrade za 20 godina rada djelatnici JUO-a kao i isplata naknade za

smrt roditelja djelatnice JUO-a kojih troškova tijekom 2015. godine nije bilo.

**Materijalni rashodi** izvršeni su u iznosu od 2.137.926,66 kn ili 61,56 % u odnosu na godišnji plan i 8,85% više u odnosu na isto razdoblje 2015. godine. Ova skupina rashoda obuhvaća *naknade troškova zaposlenima* (službena putovanja – dnevnice i naknade za prijevoz na službenom putovanju, stručno usavršavanje zaposlenika - seminare, savjetovanja i simpozije, naknade za prijevoz na posao i s posla); *rashode za materijal i energiju* ( uredski materijal, materijal i sirovine, materijal i sredstva za čišćenje i održavanje, literatura, utrošena energija, materijal i dijelovi za tekuće i investicijsko održavanje, auto gume i sitni inventar te zaštitna i radna odjeća) ; *rashode za usluge* ( telefon, internet, poštarina, tekuće i investicijsko održavanje, usluge promidžbe i informiranja, komunalne usluge, zakupnine i najamnine, zdravstvene i veterinarsku usluge , intelektualne i osobne usluge, računalne, te ostale usluge – grafičke i tiskarske usluge, usluge kopiranja, uvezivanja i sl.; usluge pri registraciji prijevoznih sredstava, ; ostale nespomenute usluge – priključenje radara u centru Rakovice; monitoring deponije „Ćuić Brdo“)*, naknade troškova osobama izvan radnog odnosa (* dnevnice, putne troškove osobama koje rade preko Mjere stručnog osposobljavanja, troškove ispitne komisije za stručni ispit, te doprinose za mjeru stručnog osposobljavanja), i *ostale nespomenute rashode poslovanja* (naknade za rad u Općinskom vijeću, Povjerenstvima i Odborima, naknade za rad Izbornih povjerenstava i Biračkih odbora, premije osiguranja , reprezentaciju, članarine, pristojbe i naknade, rashode protokola, ostale nespomenute rashode poslovanja, obilježavanje crkvenih blagdana te ostale nespomenute rashode poslovanja za organizaciju i sudjelovanje na sportskih događanjima i kao i rashode za organiziranje i suorganizaciju drugih događanja i manifestacija.

Značajnije odstupanje u odnosu na 2015. godinu vidljivo je kod rashoda za materijal i energiju i to na stavkama uredskog materijala zbog većeg trošenja istog radi nove katastarske izmjere (veće trošenje print papira, tonera i dr. uredskog materijala).

Također je u 2016. evidentirana nabava sadnica za groblje u Koritima u iznosu od 5.000,00 kn kojeg troška u 2015. nije bilo.

Veći rashod razvidan je i kod sitnog inventara i auto guma zbog nabave guma za službeno vozilo koje koristi Općinski načelnik kojeg troška u 2015. nije bilo.

Rashodi za usluge realizirani su također u većem iznosu u 2016. u odnosu na 2015. godinu, a značajno povećanje vidljivo je na stavkama rashoda za usluge telefona, pošte i prijevoza , na uslugama tekućeg i investicijskog održavanja te na računalnim uslugama.

Rashodi za usluge telefona, pošte i prijevoza veći su zbog velikog broja preporučenih pošiljki s povratnicom za novu katastarsku izmjeru.

Rashodi za usluge tekućeg i investicijskog održavanja prvenstveno su veći radi više utrošenih sredstava za održavanje nerazvrstanih cesta ( u 2016. utrošen iznos od 282.065,28 kn, a u 2015. 166.129,00 kn), zatim u 2016. su bili veći rashodi i za održavanje mrtvačnica (2016. – 27.286,80 kn, a u 2015. – 19.992,50 kn), javne rasvjete ( u 2016. utrošeno 297.465,25 kn radi zamjene običnih lampi sa led lampama, a u 2015. je za redovno održavanje utrošeno 57.080,00 kn, a zamjena lampi nije bilo), autobusnih nadstrešnica ( u 2016. utrošeno 1.964,58 kn, a u 2015. 1.062,50 kn), prijevoznih sredstava u vlasništvu Općine ( u 2016. utrošeno 12.469,38 kn, a u 2015. 8.749,29 kn), većih rashoda za održavanje parkova, spomenika i drugih javnih površina ( u 2016. godini utrošeno 46.223,50 kn, a u 2015. 42.798,75 kn) te za ostale usluge uređenja i održavanja javnih površina ( u 2016. godini utrošeno 35.058,75 kn, a u 2015. godini 28.441,20 kn).

S druge strane u 2016. su u odnosu na 2015. bili nešto manji rashodi za odvodnju atmosferskih voda ( u 2015. – 89.656,12 kn, a u 2016. 12.900,00 kn), za održavanje poljskih puteva ( u 2015. – 107.557,75 kn, a u 2016. – 104.586,25 kn), za održavanje objekata u vlasništvu Općine ( u 2015. - 13.097,50 kn, a u 2016. – 5.240,25 kn), za održavanje postrojenja i opreme ( u 2015. – 5.099,62 kn, a u 2016. – 3.455,38 kn), a troškova za održavanje športskih igrališta u 2016. godini nije bilo, dok su u 2015. godini iznosili 8.700,00 kn.

U većim iznosima u 2016. godini u odnosu na 2015. godinu evidentirani su i iznosi za

računalne usluge i to za 28,98% , a obuhvaćaju troškove održavanja programa i

računala, troškove instalacija novih aplikacija, prebacivanja servera sa jednog računala

na drugo za aplikacije Libusoft cicom, razvoj programa zbog zakonskih promjena, i sl.

dok urgentne intervencije spašavanja podataka sa računala na kojem je preko

uništenog napajanja izgorjela i matična ploča te trajno uništen disk sa svim podacima

te urgentnog vraćanja izgubljenih mail-ova Općinskog načelnika u 2016. godini nije

bilo, ali su isti evidentirani u 2015.

Rashodi za usluge promidžbe i informiranja su u 2015. godini bili veći u odnosu

na 2016. zbog sponzorstva za film „104 sumraka“ u iznosu od 10.000 kn o okupaciji

slunjsko-rakovičkog kraja, a istog u 2016. godini nije bilo.

Značajnije smanjenje rashoda u 2016. u odnosu na 2015 godinu zabilježeno je na

komunalnim uslugamazbog troška čišćenje snijega na prometnicama koji je u 2015.

iznosilo 313.603,25 kn dok isti za razdoblje 2016. godine iznosi 102.288,75 kn.

Zakupnine i najamnine, trošak je evidentiran u 2015. godini za zakup prostora za

birački odbor u Grabovcu radi održavanja predsjedničkih i parlamentarnih izbora, dok

je isti u 2016. evidentiran za održane izbore za Mjesne odbore kao i za parlamentarne

izbore.

Zdravstvene i veterinarske usluge sa indeksom realizacije manji su u 2016. u odnosu

na 2015. premda je na istima u 2016. evidentiran rashod obveznog zdravstvenog

pregleda za prijem u službu djelatnika ( pravnika na određeno vrijeme i pročelnika

kojeg je funkcija dosad obnašana kao v.d.,) , te sistematskog pregleda djelatnika , a

navedenih troškova tijekom 2015. godine nije bilo. Međutim u 2015. su u odnosu na

2016. bili značajno veći rashodi neškodljivog uklanja i zbrinjavanja životinja (pasa

lutalica, pregaženih lešina i sl.).

U 2015. godini također su bili veći i rashodi za distribuciju tehničke vode kućanstvima

bez javnog vodovoda zbog sušnog perioda, kao i rashodi za intelektualne i osobne

usluge zbog većeg troška s osnove geodetskih usluga u 2015. u odnosu na 2016. kao i

održanog edukativnog predavanja - radionice „Eko Rakovica“ u skladu s Nacionalnim

programom energetske učinkovitosti Republike Hrvatske za razdoblje 2008. – 2016. u

svezi jačanja svijesti djece predškolske i školske dobi te odraslih o održivoj energetici

i gospodarenju otpadom. Te vrste troška u 2016. nije bilo. S druge strane u 2016. su

evidentirani troškovi provođenja postupaka javne nabave kojih u 2015. nije bilo.

Veći rashodi evidentirani su u 2015. godini u odnosu na 2016. godinu i na

intelektualnim i osobnim uslugama za 22,03%. U 2015. godini evidentiran je trošak

odvjetnika i pravnog savjetnika u iznosu od 971,25 kn, geodetske usluge u iznosu od

38.750,00 kn, katastarske usluge u iznosu od 30,00 kn, usluge vještačenja u iznosu od

5.675,00 kn, ostale intelektualne usluge u iznosu od 46.003,84 kn, a u 2016. godini za

usluge odvjetnika i pravnog savjetnika utrošen je iznos od 3.784,75 kn, za katastarske

usluge 940,00 kn, za usluge vještačenja 10.625,00 kn, za ostale intelektualne usluge

iznos od 23.825,00 kn, te za ugovor o djelu 12.051,37 kn.

Kod ostalih usluga vidljivo je znatno smanjenje u 2016 u odnosu na 2015. godinu, a

trošak od 14.995,98 kn u 2016. godini odnosi se na grafičke i tiskarske usluge –

2.072,25 kn, usluge pri registraciji za dva prijevozna sredstva (službena vozila) –

1.828,73 kn, priključak radara za kontrolu brzine – 5.226,25 kn, te monitoring deponije

„Ćuić Brdo“ 5.868,75 kn.

U 2015. godini u iznosu od 25.052,12 kn sadržane su grafičke i tiskarske usluge –

777,18 kn, 1.811,24 kn za usluge pri registraciji službenih vozila, ostale nespomenute

usluge - 194,20 kn, monitoring deponije „Ćuić Brdo“ 22.269,50 kn.

**Naknade troškova osobama izvan radnog odnosa** manji je u 2016. u odnosu na 2015.

godinu zbog manje evidentiranih troškova za osobe koje rade preko mjere stručnog

osposobljavanja bez zasnivanja radnog odnosa. U 2015. godini je bio veći trošak budući da

je radila jedna osoba više ( u 2015. 4 osobe, a u 2016. 3 osobe).

**Financijski rashodi** izvršeni su u iznosu od 40.655,08 kn ili 78,18% od planiranog i 24,90% više u odnosu na 2015. godinu, a odnose se na bankarske usluge i usluge platnog prometa, zatezne kamata kojeg troška u 2016. nije bilo te ostale nespomenute financijske rashode koji sadrže naknadu Poreznoj upravi u iznosu od 5% naplaćenih prihoda. Veći rashodi evidentirani su na uslugama platnog prometa radi većeg prometa po poslovnom računu u 2016. godini, kao i na naknadi Poreznoj upravi radi veće naplate prihoda u 2016. u odnosu na 2015. godinu koju je za Općinu obavila Porezna uprava.

**Subvencije** su planirane za poljoprivrednike, trgovačka društva u javnom sektoru te za obrtnike i male poduzetnike, a od ukupno planiranih 304.000,00 kn za 2016. utrošen je iznos od 135.209,91 kn od čega je 50.000,00 kn doznačeno komunalnom poduzeću Rakovica d.o.o. za selektivno prikupljanje otpada, 65.209,91 kn poljoprivrednicima te 20.000,00 kn obrtnicima.

U 2015. godini utrošen je iznosi od 111.931,55 kn od kojeg su subvencionirani poljoprivrednici u iznosu od 90.931,55 kn, a Centar za gospodarenje otpadom Karlovačke županije u iznosu od 21.000,00 kn.

**Pomoći dane u inozemstvo i unutar općeg proračuna** planirane su u ukupnom iznosu od 859.000,00 kn, a sadrže tekuće i kapitalne pomoći unutar općeg proračuna te tekuće i kapitalne pomoći proračunskim korisnicima drugih proračuna.

Tekuće pomoći unutar općeg proračuna planirane su i realizirane kao pomoći Općini Plitvička Jezera za sufinanciranje emisije „Lijepom našom“ u iznosu od 21.336,81kn.

Kapitalne pomoći unutar općeg proračuna realizirane su u iznosu od 140.951,01 kn , a odnose se na kapitalne pomoći Hrvatskim vodama za projektnu dokumentaciju projekta aglomeracije Plitvička Jezera sukladno potpisanom ugovoru.

Tekuće pomoći proračunskim korisnicima drugih proračuna u iznosu od 2.000,00 kn planirana je i realizirana i to kao pomoć Srednjoj školi Slunj za inovaciju - solarni automobil.

Kapitalne pomoći proračunskim korisnicima drugih proračuna planirana je u ukupnom iznosu od 385.000,00 kn, a odnosi se na kapitalne pomoći OŠ. Eugena Kvaternka i to:

* 26.250,00 kn za projektnu dokumentaciju za izgradnju športskog igrališta u Selištu Drežničkom
* 298.350,00 kn za radove izgradnje športskog igrališta u Selištu Drežničkom
* 10.000,00 kn za troškove nadzora za izgradnju športskog igrališta u Selištu Drežničkom
* 50.000,00 kn za informatičku učionicu

Tijekom 2015. godine uplaćena sredstva tekućih pomoći proračunskim korisnicima drugog proračuna odnose se na sufinanciranje prijevoza učenika OŠ. Eugena Kvaternika za Lipovac u iznosu od 1.800,00 kn, te 2.000,00 kn SŠ. Slunj za inovaciju – solarni automobil.

Kapitalne pomoći proračunski korisnicima drugih proračuna odnose se na kapitalne pomoći Domu zdravlja Slunj za ambulantu u Rakovici.

**Naknade građanima i kućanstvima iz proračuna** isplaćene su za 2016. godinu u ukupnom iznosu od 662.661,65 kn odnosno 97,70% od planiranih sredstava za 2016. godinu i za 3,14% manje u odnosu na 2015. godinu, a obuhvaćaju naknade građanima i kućanstvima u novcu i naknade građanima i kućanstvima u naravi.

S osnove naknada građanima i kućanstvima u novcu evidentirani su rashodi za sufinanciranja smještaja djece u vrtić i malu školu za što je utrošeno 410.004,00 kn, pomoći osobama s invaliditetom za što je utrošeno 9.500,00 kn, naknade za opremu novorođenčadi – 42.000,00 kn, jednokratne novčane pomoći građanima i kućanstvima – 28.600,00 kn, pomoć za nabavku ogrijeva – 24.300,00 kn, te pomoć za podmirenje troškova stanova – 985,52 kn.

S osnove naknada građanima i kućanstvima u naravi utrošen je iznos od 147.272,13 kn, a odnosi se na prehranu učenicima osnovne škole sukladno Socijalnom programu Općine Rakovica za 2016. godinu u iznosu od 43.644,00 kn, , sufinanciranje prijevoza učenika srednjih škola redovno – 64.628,13 kn, jednokratno učenicima i studentima koji se školuju u udaljenim mjestima, a ne dobivaju redovna sufinanciranja iznos od 32.000,00 kn od čega 23.000,00 kn za studente i 9.000,00 kn za učenike, zatim za sufinanciranje škole u prirodi – 2.000,00 kn, za sufinanciranje maturalnog izleta za učenike 8. razreda 2.000,00 kn, te za sufinanciranje maturalne večere 3.000,00 kn.

**Ostali rashodi** u kojima su sadržane tekuće i kapitalne donacije i kapitalne pomoći te nepredviđeni rashodi iz proračunske pričuve izvršeni su u iznosu od 922.957,91 kn ili 79,02% u odnosu na planirano za 2016. i 60,09% više u odnosu na prošlu godinu za isto razdoblje.

Tekuće donacije isplaćene su političkim strankama u iznosu od 16.000,00 kn, Župi Rakovica za uređenje kuhinje za potrebita i samačka domaćinstva 12.000,00 kn, lovačkom društvu „Medvjed“ 4.000,00 kn, Udruzi za zaštitu potrošača 750,00 kn, udruzi „Čuvari Korane“ 3.000,00 kn, OPG-u za odlazak na međunarodnu izložbu i ocjenjivanje sireva – 1.000,00 kn, speleološkoj udruzi „Veles“ 6.000,00 kn,

Udruzi mladih Rakovica 13.000,00 kn, KUD-u „Izvor“ Rakovica 10.000,00 kn, UHBDR Rakovica iznos od 30.000,00 kn, DVD-u Drežnik Grad iznos od 56.598,16 kn, Društvu naša djeca Rakovica iznos od 14.000,00 kn, Udrugama slijepih Ličko-senjske županije, grada Karlovca i Karlovačke županije iznos od 2.000,00 kn, DVD-u Rakovica iznos od 87.079,03 kn, NK „Eugen Kvaternik“ Rakovica iznos od 41.000,00 kn, KK Rakovica iznos od 8.000,00 kn, Turističkoj zajednici Općine Rakovica iznos od 30.000,00 kn, JU Rakovica također 30.000,00 kn, Crvenom križu Slunj 26.500,00 kn, Hrvatskoj gorskoj službi spašavanja iznos od 7.000,00 kn.

Za ostale tekuće donacije koje se isplaćuju na temelju Zaključka Općinskog načelnika utrošen je iznos od 6.500,00 kn, dok su kapitalne donacije isplaćena JU Rakovica u iznosu od 187.000,00 kn i TZO Rakovica u iznosu od 50.000,00 kn.

Također su isplaćena sredstva u iznosu od 7.000,00 kn za naknadu štete od mraza na nasadima oraha i šljiva.

Isplaćene kapitalne pomoći odnose se na kapitalne pomoći trgovačkom poduzeću „Spelekom“ d.o.o. za rekonstrukciju, izgradnju i sanaciju vodovoda na području općine u iznosu od 95.000,00 kn, te 179.530,72 kn za izgradnju dijela javne vodovodne mreže u centru Rakovice za priključak višenamjenskog društvenog objekta „Petar Vrdoljak“.

**RASHODI ZA NABAVU NEFINANCIJSKE IMOVINE** odnosno za nabavu

proizvedene dugotrajne imovine izvršeni su u iznosu od 2.481.709,23 kn, a struktura istih je slijedeća:

* + rashodi za materijalnu imovinu – prirodna bogatstva 190.408,00 kn
  + rashodi za građevinske objekte 1.167.028,50 kn
  + rashodi za postrojenja i opremu 235.292,49 kn
  + rashodi za nematerijalnu proizvedenu imovinu 591.242,80 kn
  + rashodi za plemenite metale i ostale pohranjene vrijednosti 92.900,84 kn
  + rashodi za dodatna ulaganja na građevinskim objektima 204.836,60 kn

Iznos od 190.408,00 kn knjigovodstveno je evidentiran na rashodovnoj strani, ali isto tako i na prihodovnoj u visini vrijednosti darovanog poljoprivrednog i građevinskog zemljišta Općini od strane fizičkih osoba premda nije bilo novčanog tijeka.

Rashodi za građevinske radove odnose se na nastavak rekonstrukcije višenamjenskog društvenog objekta „Petar Vrdoljak“ u iznosu od 600.840,86 kn, završetak radova izgradnje prometnica i parkirališta u PZ Grabovac po okončanoj situaciji u iznosu od 2.375,00 kn, nastavak radova na izgradnji NN mreže i javne rasvjete u PZ Grabovac u iznosu od 157.001,68 kn, nastavak radova na sanaciji starog grada Drežnika u iznosu od 293.828,35 kn, postavljanje javne rasvjete u naselju Grabovac u iznosu od 47.846,25 kn, nastavak radova na sanaciji i uređenju odlagališta komunalnog otpada „Ćuić Brdo“- ulazna vrata te okončanje radova sanacije do faze prekrivnog brtvenog sustava - u iznosu od 65.136,36 kn, nabavu računala i računalne opreme u iznosu od 12.662,00 kn, uredskog namještaja u iznosu od 4.429,75 kn, ostale uredske opreme (zavjesa) u iznosu od 562,00 kn, klima uređaja za mrtvačnice u Rakovici i Drežnik Gradu u iznosu od 10.250,00 kn, uređaja u iznosu od 48.973,75 kn (video nadzora za deponiju „Ćuić Brdo“ – 27.027,50 kn, video nadzora u PZ Grabovac – 10.028,75 kn, dva komada podnih grijača zraka za otvoren prostor – 6.225,00 kn, te razglas za unutarnji prostor – 5.692,50 kn), tepiha za mrtvačnicu u iznosu od 960,00 kn, karniše za ured katastarske izmjere – 300,00 kn, za nabavu zaštitne ograde – odbojnika na nerazvrstanim cestama u Rakovici i Selištu Drežničkom iznos od 25.755,00 kn, za nabavu opreme – kuhinjskih elemenata i stolova za mrtvačnice u Drežnik Gradu i Rakovici iznos od 2.819,54 kn, te dekor zavjese za mrtvačnicu u Drežnik Gradu iznos od 5.025,25 kn.

U 2016. godini nabavljena je i oprema za dječja igrališta u iznosu od 87.487,50 kn, cinčani kontejneri zapremnine 1100L te drveni koševi u iznosu od 36.067,50 kn.

Također je evidentiran trošak za 3. izmjene i dopune Prostornog plana uređenja Općine Rakovica u iznosu od 5.000,00 kn za 1. prvu fazu izrade, troškovi za projektnu dokumentaciju, idejne i glavne projekte, strategiju razvoja općine, troškovnike, aplikacije projekata za sredstva EU u ukupnom iznosu od 328.96,005 kn kao i novu katastarsku izmjeru u iznosu od 257.277,80 kn i za nabavu replika oružja iz 15.16. i 17. st. te replike odora Serežana za postav u starom gradu Drežniku iznos od 92.900,84 kn.

Također su evidentirana i dodatna ulaganja na građevinskim objektima i to na cestama u iznosu od 204.836,60 kn.

Tijekom 2015. godine rashodi za nabavu nefinancijske imovine odnose se na nastavak izgradnje infrastrukture Poduzetničke zone Grabovac ( za nastavak izgradnje ceste i parkiralište za autobuse je utrošeno 138.132,09 kn, za vodovodnu mrežu unutar zone 197.064,87 kn, za zemljane radove 57.150,00 kn ), zatim na nastavak radova na starom gradu Drežniku (utrošeno 121.917,75 kn), na nastavak radova sanacije i uređenja deponije Ćuić Brdo koji su pri samom završetku (1.199.269,53 kn) , na nabavu računala i računalne opreme utrošeno je 9.917,00 kn (nabavljeno je jedno računalo i laptop), na nabavu uredskog namještaja( utrošeno je 5.391,91 kn – za tri radna stola, tri pokretna ormarića i tri uredske stolice), na nabavu telefonske centrale (975,00 kn), zatim na zaštitne odbojnike na nerazvrstanim cestama u Selištu Drežničkom 36.360,00 kn, na nabavu prometnog ogledala 1.592,50 kn, na nabavu opreme za mobilni astro park (teleskop i prateća oprema – 24.763,08 kn), na nabavu kontejnera za selektivno prikupljanje otpada (198.937,50 kn) na 2. izmjene i dopune PPU –a Općine Rakovica (22.100,00 kn), na projekte, elaborate i drugu vrsta dokumentacije (360.625,00 kn) , na nastavak izrade nove katastarske izmjere općine Rakovica - 1.566.723,60 kn, te na dodatna ulaganja na cesti kod crkve u Rakovici – iznos od 19.428,75 kn.

U Računu zaduživanja / financiranja nema evidentiranih primitaka kao ni izdataka u 2016. godini dok su primici od financijske imovine i zaduživanja evidentirani u iznosu od 1.700 kn u 2015. godini , a isti se odnosi na prodaju temeljnog uloga u 100%-tnom iznosu gradu Ozlju kojeg je u Razvojnoj agenciji Karlovačke županije KARLA d.o.o. imala Općina Rakovica temeljem potpisanog Društvenog ugovora.

**OBRAZLOŽENJE IZVRŠENJA PRORČAUNA PREMA PROGRAMSKOJ KLASIFIKACIJI**

Ukupni rashodi i izdaci ostvareni u 2016. godini iznose 8.108.488,75 kn ili 52,35 % od plana. U navedenom iznosu sadržani su rashodi slijedećih razdjela i glava po programima odnosno aktivnostima i projektima – tekućim i kapitalnim:

**Razdjel 001 – Predstavnička tijela ; Glava 00101 – Predstavnička tijela** sa indeksom realizacije 62,48 obuhvaća:

**Program 1001- Općinsko vijeće, Program 1002 - Povjerenstva, Program 1003 - Političke stranke, Program 1004 - Mjesni odbori i Program 1005 - Savjet mladih.**

Realizacija Programa Općinsko vijeće sa indeksom 61,20 nešto je manja od plana za razdoblje zbog manjeg broja održanih sjednica, a time i manjeg troška s osnove naknada za rad u Općinskom vijeću kao i manjih troškova reprezentacije.

Program - Povjerenstva sa indeksom realizacije 91,54 također je neznatno manji za razdoblje u odnosu na plan, a odnosi se na isplatu naknada za rad članova Povjerenstava za poljoprivredu, Odbora za statut i poslovnik, Odbora za proračun i financije, Odbora za izbor i imenovanje, Mandatne komisije kao i Povjerenstva za izradu Odluke o raspolaganju građevinskim zemljištem u PZ Grabovac – također zbog manjeg broja održanih sjednica.

Trošak Programa Političke stranke odnosi se na tekuće donacije za redovan rad političkih stranaka kao i na troškove izbora (naknade za rad Biračkih odbora i Izbornog povjerenstva, te ostale materijalne rashode za provedbu izbora – zakup prostora za biračko mjesto, te ostali nespomenuti rashodi).

Program - Političke Stranke realiziran je indeksom od 76,85 , a manji je zbog manje utrošenih sredstava za Tekući projekt - Izbori i Referendumi.

Značajno odstupanje od planiranog za 2016. godinu vidljivo je kod Programa Mjesni odbori i Programa Savjet mladih.

Kod Mjesnih odbora odstupanja su rezultat manjih troškova od planiranih za razdoblje kod svakog MO. Tako su rashodi zabilježeni samo kod MO Rakovica i MO Čatrnja i to s osnove troška za materijal i dijelove za tekuće i investicijsko održavanje kod oba odbora te troška reprezentacije i energije odnosno goriva za trimere kod MO Čatrnja, dok kod MO Drežnik Grad i MO Selište Drežničko nisu zabilježeni nikakvi rashodi.

Program - Savjet mladih također nije imao troškova u 2016. godini.

**Razdjel 002 – Izvršna tijela ; Glava 00201 Izvršna tijela** s indeksom realizacije 84,95 sastoji se od slijedećih Programa:

**Program 2001 - Općinski načelnika** sa indeksom realizacije 84,95  **i Program 2002 - Zamjenik općinskog načelnika sa** indeksom 0,00 i manji su od planiranog.

Razlog tome je izostanak troškova vezanih za redovan rad Zamjenika općinskog načelnika.

U Programu - Općinski načelnik također su izostale pojedine vrste troškova Općinskog načelnika obzirom da nije bilo potrebe za istima.

Rashodi za Aktivnost – Plaće, doprinosi i ostali rashodi Općinskog načelnika nalazi se u okviru planiranog, dok je indeks realizacije za Aktivnost - Redovan rad Općinskog načelnika manji od plana za razdoblje i iznosi 48,20 uz napomenu da troškova za savjetovanja, seminare i simpozije nije bilo.

Rashodi za materijal i energiju realizirani su indeksom 46,77, zbog manje utrošenih sredstava za motorni benzin dok su rashodi za materijal za tekuće i investicijsko održavanje prijevoznog sredstva neznatni sa iznosom od 74,98 kn. Rashodi za sitni inventar i auto gume odnose se na nabavu ljetnih guma ( 4 komada).

Rashodi za usluge sa indeksom realizacije 62,35 nešto su manji zbog manjeg troška za usluge tekućeg i investicijskog održavanja službenog vozila Općinskog načelnika koji iznosi samo 450,00 kn, a odnosi se na zamjenu zimskih guma sa ljetnima i obrnuto.

U nešto manjem iznosu od planiranog za razdoblje evidentirani su i ostali nespomenuti rashodi poslovanja, a razlog tome su manje utrošena sredstava za premije osiguranja službenog vozila.

Nepredviđenih rashoda do visine proračunske pričuve u 2016. godini nije bilo.

**Razdjel 003 – Jedinstveni upravni odjel; Glava 00301 – Jedinstveni upravni odjel** sa indeksom realizacije 51,42 obuhvaća programe:

**Program 3001 - Rashodi za redovnu djelatnost sa indeksom realizacije 66,22 sadrži:**  Aktivnosti: Stručno, administrativno i tehničko osoblje, Rad ureda i Zapošljavanje bez zasnivanja radnog odnosa; Kapitalne projekte: Uredska oprema i namještaj, Katastarska izmjera , Dokumentacija za EU fondove i druga dokumentacija te Tekuće projekte: – Javni radovi i Otplata kredita.

Realizacija *Aktivnosti* – Stručno, administrativno i tehničko osoblje nešto je manja za razdoblje u odnosu na plan sa indeksom 74,23 uz napomenu da u razdoblju nije bilo troškova s osnove plaća za prekovremeni rad, a znatno manje od plana utrošeno je za naknade za bolest, invalidnosti i smrtni slučaj ( planirano 24.000,00 utrošeno 7.927,08 kn), zatim manji od plana su bili troškovi doprinosa za obvezno osiguranje u slučaju nezaposlenosti (planirano 10.000,00 kn, utrošeno 5.687,27 kn), dnevnice za službena putovanja (planirano 5.000,00 kn, utrošeno 680,00 kn), naknade za prijevoz za službeni put (planirano 3.000,00 kn, utrošeno 1.355,00 kn) te troškovi seminara, savjetovanja i radionica ( planirano 13.000,00 kn, utrošeno 7.525,00 kn).

*Aktivnost* – Rad ureda sa indeksom realizacije 66,46 manja je u odnosu na plan za razdoblje budući da su u razdoblju izostali troškovi za auto gume, za film i izradu fotografija, za zatezne kamate, naknade učenicima na praksi, troškovi sudskih postupaka, troškovi za dezinfekciju i dezinsekciju, usluge agencija, student servisa (prijepisi, prijevod i sl.), te za prijevoz pokojnik jer nije bilo potreba za istima.

Osim toga, evidentirani su znatno manji troškovi električne energije za objekte u vlasništvu Općine, usluge telefona i interneta, održavanje kopirnog, računala, postrojenja za centralno grijanje, zatim troškovi za ostale usluge za promidžbu i informiranje (objava oglasa, i sl.), dimnjačarske usluge, usluge vještačenja, geodetske usluge, ostale računalne usluge, kao i troškovi za grafičke, tiskarske usluge i usluge kopiranja i uvezivanja, troškovi pristojbi i naknada, javnobilježničke usluge, naknade za rad Povjerenstava koje imenuje Općinski načelnik, troškovi plaćanja poreza na promet nekretninama, te troškovi za tekuće i investicijsko održavanje objekata u vlasništvu Općine.

*Aktivnost* – Zapošljavanje bez zasnivanja radnog odnosa evidentirana je indeksom od 54,40, a odnosi se na trošak obračuna i plaćanja doprinosa za osobe koje u Općini rade preko Mjere stručnog osposobljavanje bez zasnivanja radnog odnosa. Izvor financiranja za navedenu aktivnost je Hrvatski zavod za zapošljavanje. Tu su također planirana sredstva Općine za naknade osobama na stručnom osposobljavanju kao što su putni troškovi za odlazak na seminar, troškovi ispitne komisije za polaganje državnog stručnog ispita i sl.

Indeks realizacije je nizak budući da su u odnosu na planirane bili znatno manji rashodi s osnove naknada troškova osobama koje rade preko spomenute Mjere,

*Kapitalni projekt* – Uredska oprema, namještaj i druga i oprema realiziran je indeksom od 73,98 , dakle nešto manje od plana , a troškovi se odnose na nadogradnju jednog računalo te nabavu jednog novog monitora i tipkovnice, nabavu uredskih stolica, polica za arhivu, zavjese za ured nove katastarske izmjere, te dva podna grijača zraka za vanjsku uporabu te razglasa za unutarnji prostor.

*Kapitalni projekt* – Katastarska izmjera sa indeksom realizacije 67,68 nalazi se u fazi realizacije, te su u razdoblju 2016. godine ispostavljene situacije u iznosu od 257.277,80 kn, dok se okončana situacija očekuje u narednom razdoblju.

Kod ovog kapitalnog projekat evidentirani su i drugi troškovi koji se odnose na uređenje ureda, ali i na rashode za usluge kao što su usluge telefona i interneta, poštarine, nabave telefona i projektora nabava računala i računalne opreme te ostali nespomenutu rashodi poslovanja. Od navedenih rashoda izostali su rashodi nabave telefona i projektora kao i ostali nespomenuti rashodi budući za nije bilo potrebe za istima, a za potrebe rada Povjerenstva iz katastra i gruntovnice (za javni uvid) za novu katastarsku izmjeru uređen je ured u poslovno – stambenoj zgradi. Za te potrebe nabavljeno je jedno računalo, printer, UPS uređaj, priključak interneta, te karniše i zavjese.

*Kapitalni projekt* – Dokumentacija za EU fondove i drugi projekti također je znatno manji od plana za razdoblje, a ukupno evidentirani troškovi u iznosu od 295.215,00 kn se odnose na izradu elaborata križanja u Grabovcu - 4.500,00 kn, , troškovnike za nastavak radova na višenamjenskom društvenom objektu „Petar Vrdoljak“ u iznosu od 16.750,00 kn, na izradu strategije razvoja Općine Rakovica od 2016. do 2020. godine u iznosu od 62.500,00 kn, izradu aplikacije projekta starog grada Drežnika za EU sredstva 1., 2. i 3. faza – u iznosu od 54.900,00 kn, izmjenu projekta tavana u stambeno – poslovnoj zgradi u iznosu od 26.875,00 kn, na izradu idejnog projekta Tematskog parka „Stari grad Dežnik“ u iznosu od 97.500,00 kn, na izradu aplikacije za EU sredstva za modernizaciju prometnica – 11.940,00 kn, te na izradu glavnog projekta autobusnog ugibališta i pješačke staze u Rakovici – iznos od 20.250,00 kn.

*Tekući projekt* – Javni radovi planiran je u iznosu od 222.837,04 kn, a realiziran u iznosu od 207.357,57 kn . U tom iznosu sadržani su troškovi za plaće, doprinose troškove prijevoza za ukupno 9 djelatnika od kojih je četvero radilo 4 mjeseca na vanjskim radovima uređenja javnih površina, a pet djelatnica je radilo 6 mjeseci na poslovima geronto domaćica.

Pored toga u tom projektu sadržani su i rashodi goriva za uređaje ( trimer, motorna pila), zatim rashodi za materijal i dijelove za tekuće i investicijsko održavanje javnih površina te rashodi za radnu i zaštitnu odjeću.

*Tekući projekt* – Otplata kredita sveden je na nulu, budući da se Općina Rakovica tijekom 2016. godine nije zaduživala, pa nije bilo potrebe za istim.

**Program 3002 - Višenamjenski društveni objekt „Petar Vrdoljak“** uključuje Kapitalni projekt – Višenamjenski društveni objekt „Petar Vrdoljak“ koji je u razdoblju realiziran u iznosu od 285.621,44 kn za okončanu situaciju i nadzor za radove iz ugovora o javnoj nabavi iz 2015. godine, te za radove i nadzor po 1. privremenoj situaciji po Ugovoru o javnoj nabavi iz 2016. godine.

**Program 3003 – Rad DVD-a i civilne zaštite** sa indeksom realizacije od 82,66 nešto je manji od planiranog za razdoblje, a sadrži slijedeće Aktivnosti:

- tekuće donacije i naknade za vatrogastvo odnosno tekuće donacije za redovan rad vatrogasnim društvima Rakovica i Drežnik Grad te trošak za dopremu vode domaćinstvima koja se nalaze na području u kojem nema javnog vodovoda dok troška za dnevnice vatrogascima za gašenje požara u razdoblju nije bilo,

- razvoj civilne zaštite koja se odnosi na tekuće donacije za redovan rad Hrvatskoj gorskoj službi spašavanja, za što su utrošena sredstva sukladno planu

**Program 3004 - Predškolski odgoj** sa realizacijom od 99,52% nalazi se u okviru planiranog za razdoblje, a podrazumijeva rashode za sufinanciranje smještaja djece u vrtić i malu školu.

**Program 3005- Školsko obrazovanje** sa indeksom realizacije 88,81 nešto je niži od plana za 2016. godinu, a obuhvaća Aktivnosti: Osnovnoškolsko obrazovanje; Srednjoškolskog obrazovanje; Visokoškolsko obrazovanje.

*Aktivnost* – Osnovnoškolsko obrazovanje (obuhvaća troškove sufinanciranja prehrane , sufinanciranje prijevoza učenika za Lipovac budući da za to naselje u prvom polugodištu nije bio osiguran redovan školski prijevoz, sufinanciranje škole u prirodi, sufinanciranje maturalnog izleta, te kapitalne pomoći proračunskim korisnicima drugih proračuna (OŠ. Eugena Kvaternika budući da je ista proračunski korisnik Županijskog proračuna) za projektnu dokumentaciju , radove i nadzor za školsko igralište u Selištu Drežničkom za što je utrošen iznos od 335.000,00 kn, te 50.000,00 kn za opremanje informatičke učionice.

*Aktivnost* – Srednjoškolsko obrazovanje sa izvršenjem manjim od planiranog – indeks 69,84 budući da su evidentirani samo troškovi sufinanciranja prijevoza učenika koji se školuju u Slunju i Korenici kao redovno mjesečno sufinanciranje kao i jednokratno sufinanciranje prijevoza onih učenika koji se školuju u udaljenim gradovima dok planirana sredstva za učeničke stipendije nisu utrošena.

Za sufinanciranje redovnog mjesečnog prijevoza tijekom 2016. godine utrošena su sredstva u iznosu od 62.828,13 kn, dok je s osnove jednokratnog sufinanciranja utrošen iznos od 9.000,00 kn. Svakom učeniku je s te osnove isplaćen jednokratan iznos od 500,00 kn.

Također su u 100%-tnom iznosu utrošena i sredstva za maturalne večere ( 2.000,00 kn za maturante SŠ Slunj i 1.000,00 kn za maturante SŠ Korenica.

*Aktivnost* – Visokoškolsko obrazovanje sa realizacijom 23.000,00 kn ili 52,27% u odnosu na plan za 2016. godinu obuhvaća rashode jednokratnog sufinanciranja prijevoza studenata također temeljem Oduke Općinskog vijeća u iznosu od 500,00 po studentu.

Nizak indeks realizacije rezultata je izostanka troška studentskih stipendija.

**Program 3006 - Razvoj turizma** sa indeksom izvršenja 99,83 obuhvaća slijedeće:

Aktivnost - TZO Rakovica; Aktivnost - JU Rakovica; Kapitalni projekt - Kapitalne donacije TZO Rakovica, Kapitalni projekt - Kapitalne donacije JU Rakovica. Ulaganjem sredstava u razvoj turizma želi se podići kvaliteta postojećih i uređenje novih turističkih sadržaja na području Općine Rakovica s ciljem stvaranja preduvjeta za duži boravak turista.

Od planiranih sredstava utrošena su sredstva tekućih donacija Turističkoj zajednici sukladno planu za razdoblje dakle 30.000,00 kn, kao i sredstva tekućih donacija JU Rakovica u istom iznosu.

Od ukupno planiranog iznosa kapitalnih donacija evidentirane su kapitalne donacije JU Rakovica u iznosu od 187.000,00 kn, te TZO Rakovica u iznosu od 50.000,00 kn.

**Program 3007- Razvoj poduzetništva** planiran je kroz Aktivnosti: Poticanje razvoja poljoprivrede, Poticanje ostalih poduzetničkih djelatnosti, Lokalna akcijska grupa (LAG) zadruga, proizvođačka organizacija, te Kapitalni projekt - Poduzetničke zone, a realiziran je indeksom od 48,74. Nizak indeks realizacije rezultat je neutrošenih sredstava u odnosu na plan s osnove poticanja razvoja poljoprivrede zbog manjih zahtjeva za subvencijama od strane korisnika – poljoprivrednika.

Pod navedenom aktivnošću poticanja razvoja poljoprivrede evidentiran je i troška od 1.000,00 donacije OPG-u Petra Turkalja za odlazak na 13. međunarodnu izložbu i ocjenjivanje sireva u Austriju, te 7.000,00 kn naknade štete nastale na nasadima oraha i šljiva.

Manji od plana su bili i rashodi za usluge tekućeg i investicijskog održavanja odnosno za održavanje poljskih puteva, koja aktivnost će se nastaviti u narednom razdoblju.

Također su i troškovi s osnove poticanja ostalih poduzetničkih djelatnosti bili manji budući da su dostavljena samo dva zahtjeva za istima i to Obrt za prijevoz i trgovinu vl. Milan Sabljak i Ugostiteljski obrt „Marko“ vl. Zdravko Božičević.

Rashod za Lokalnu akcijsku grupu „Lika“ iznosi 10.000,00 kn, a odnosi se na troškove članarine za 2016. godinu. Troška za zadrugu odnosno proizvođačku organizaciju za poljoprivredu u razdoblju 2016. godine nije bilo budući da isto još nije ustrojeno.

*Za Kapitalni projekt* - Poduzetničke zone evidentiran je trošak od 159.376,68 kn koji se odnosi na nastavak izgradnje dijela nisko naponske elektromreže i javne rasvjete u PZ Grabovac.

**Program 3008 - Očuvanje i promicanje kulturne, povijesne i religijske baštine**  realiziran je indeksom od 77,36

Rashodi su vezani uz slijedeće aktivnosti i projekte:

* tekuće donacije udrugama koje promiču kulturu odnosno KUD-u Izvor Rakovica, koji je realiziran u ukupno planiranom iznosu od 10.000,00 kn
* kulturne priredbe i manifestacije – realizacija od 79,93% odnosi se na organizaciju kulturnih manifestacija u Rakovici u iznosu od 27.422,78 kn, te na tekuće pomoći Općini Plitvička Jezera za suorganizaciju emitiranja emisije „Lijepom našom“ u iznosu od 21.336,81 kn.
* kapitalni projekt – Uređenje i sanacija starog grada Drežnika u 2016. godini evidentiran je trošak u iznosu od 420.479,19 kn, a odnosi se na nabavu replika oružja iz 15., 16. i 17. st. u iznosu od 49.613,84 kn, , kao i replike odora Serežana u iznosu od 40.710,00 kn, staklene kutije u iznosu od 2.577,00 kn, a sve za postav u kuli starog grada Drežnika. U ukupnom iznosu evidentiran je i trošak geološkog elaborata za nastavak radova na sanaciji ziđa u iznosu od 33.750,00 kn, te sami radovi i nadzor u iznosu od 293.828,35 kn.

**Program 3009 - Javne potrebe u športu** sa indeksom realizacije od 94,12 izvršen je u okviru plana za razdoblje, a sadrži tekuće donacije športskim udrugama.

Iako je indeks realizacije u okviru planiranog za razdoblje, u polugodištu nije evidentiran trošak tekućih donacija RK Drenak – Školi rukometa Rakovica budući da nisu dostavili izvještaj o namjenski utrošenim sredstvima za prethodno razdoblje.

*Aktivnost* – Športska natjecanja i manifestacije utrošen je iznos od 2.767,14 kn, a isti se odnosi na nabavu pehara i medalja za turnir održan u Drežnik Gradu povodom obilježavanja blagdana sv. Antuna Padovanskog, kao i troškovi pehara i suđenja za malonogometni turnir u rakovici, dok troškova za Aktivnost – Održavanje športskih igrališta u razdoblju 2016. godine nje bilo.

**Program 3010 – Komunalni poslovi** sa indeksom realizacije 58,45 sadrži slijedeće aktivnosti:

Aktivnost - Održavanje čistoće; Aktivnost – Održavanje prometnica; Aktivnost – Uređenje i održavanje javnih površina; Aktivnost – Sustav javne rasvjete; Aktivnost - Odvodnja atmosferskih voda; Kapitalni projekt - Uređenje deponije „Ćuić Brdo“ te Kapitalni projekt - Reciklažno dvorište i nabava komunalne opreme.

*Aktivnost* – Održavanje čistoće planirana je u iznosu od 125.000,00 kn na godišnjoj razini, a realizirana je za razdoblje indeksom od samo 54,69. U navedenoj aktivnosti planirano je održavanje deponije „Ćuić Brdo“, sanacija divljih deponija sa javnih površina, veterinarske usluge i usluge zbrinjavanja i neškodljivog uklanjanja životinja, zatim monitoring deponije „Ćuić Brdo“, te subvencije komunalnom poduzeću Rakovica d.o.o. za selektivno prikupljanje otpada.

Od planiranog u razdoblju su realizirani samo rashodi za usluge uklanjanja i zbrinjavanja napuštenih životinja u iznosu od 12.497,50 kn, monitoring deponije „Ćuić Brdo“ u iznosu od 5.868,75kn, te subvencije trgovačkom društvu za selektivno prikupljanje otpada u iznosu od 50.000,00 kn, dok ostali planirani rashodi nisu realizirani budući da je okončana situacija za sanaciju i uređenje deponije „Ćuić Brdo“ dostavljena krajem prosinca pa nije bilo moguće provesti sanaciju preostalih divljih deponija, tako da se isto očekuje u narednom razdoblju.

*Aktivnost* – Održavanje prometnica s realizacijom od 63,97% manja je od planiranog za razdoblje budući da nisu evidentirani rashodi za održavanje prometne signalizacije jer nije bilo potrebe za istima, a i sami troškovi održavanja prometnica bili su manji od plana kao i čišćenje snijega sa prometnica i nogostupa zbog manjih padalina snijega u odnosu na očekivano.

*Aktivnost* – Uređenje i održavanje javnih površina realizirana je u iznosu od 81.282,25 kn odnosno nešto manje od plana za razdoblje indeksom od 81,28.

Trošak se odnosi na održavanje parkova, spomenika i ostalih javnih površina za što je utrošen iznos od 46.223,50 kn, kao i ostale usluge uređenja i održavanja javnih površina u iznosu od 35.058,75 kn, a koje se odnose na kićenje za blagdane i skidanje blagdanskog kića (16.117,50 kn), čišćenje pijeska četkom nakon zimske sezone sa nogostupa, uklanjanje otpada, grana i pijeska sa spomen obilježja i dječjih igrališta (12.975,00 kn) , sječa grana na drvoredima lipa u centru Rakovice i odvoz istih (1.575,00 kn), te odvoz otpada nakon proslave blagdana sv. Antuna Padovanskog u Drežnik Gradu (4.391,25 kn).

*Aktivnost* – Sustav javne rasvjete podrazumijeva troškove održavanja i troškove električke energije za javnu rasvjetu. Od ukupno planiranih 716.000,00 kn utrošen je iznos od 591.917,90kn – indeks realizacije iznosi 82,67. Iz navedenog je razvidno da je realizacija manja od plana za razdoblje zbog manje utrošenih sredstava za električnu energiju, ali je nešto manje sredstava utrošeno i za održavanje mreže javne rasvjete u odnosu na planirano.

Rashod za *Aktivnost* – Odvodnja atmosferskih voda sa indeksom realizacije od samo 10,34 je znatno niži od plana, međutim radovi su planirani u okviru provedenog postupka javne nabave za održavanje, rekonstrukciju i asfaltiranje nerazvrstanih prometnica sa sklopljenim okvirnim sporazumom na razdoblje od dvije godine, tako da se očekuju u narednom razdoblju.

*Kapitalni projekt* – Uređenje deponije „Ćuić Brdo“ realiziran je indeksom 21,67, dakle znatno manje od plana budući da su radovi sanacije i uređenja završeni, međutim nadzorni inženjer je izvršio završni nadzor krajem godine tako da su okončana situacija i troškovi nadzora ispostavljeni u prosincu 2016. u iznosu od 65.136,36 kn, nakon čega se u narednom razdoblju očekuju rashodi za prekrivni brtveni sustav.

*Kapitalni projekt* – Reciklažno dvorište i nabava komunalne opreme planirani su u iznosu od 76.000,00 kn od čega za izgradnju reciklažnog dvorišta 36.000,00 kn, a za nabavu komunalne opreme iznos od 40.000,00 kn. Tijekom razdoblja nije bilo realizacije projekta izgradnje reciklažnog dvorišta, budući da se čekalo donošenje državnog Plana gospodarenja otpadom odnosno smjernice prema kojima će jedinice lokalne samouprave upravljati i gospodariti otpadom, dok je u iznosu od 36.067,50 kn realizirana nabava cinčanih kontejnera od 1100 L i koševa za smeće.

**Program 3011 – Ostale potrebe komunalnog gospodarstva i stanovanja** sa indeksom realizacije 50,0 sadrži slijedeće aktivnosti:

*Aktivnost* – Osiguranje pitke vode koja se odnosi na kapitalnu pomoć Spelekom-u d.o.o. za rekonstrukciju lokalnih vodovoda u iznosu od 95.000,00 kn. Troška za održavanje javnih bunara na javnim površinama tijekom 2016. godine nije bilo.

*Aktivnost –* Centar za gospodarenje otpadom svedena je nulu, budući da je Općina Rakovica izašla iz vlasničke strukture tog trgovačkog društva slijedom čega više nema ni obveza prema istom.

**Program 3012 - Izgradnja komunalne infrastrukture** realiziran je sa 22,08%, a obuhvaća slijedeće kapitalne projekte: Kapitalni projekt: Izgradnje sustava vodoopskrbe i odvodnje, Kapitalni projekt - Rekonstrukcija nerazvrstanih cesta iz EU fondova, Kapitalni projekt – Nerazvrstane prometnice, i Kapitalni projekt – Javna rasvjeta.

Za *Kapitalni projekt* – Izgradnja sustava vodoopskrbe i odvodnje rashodi se odnose na izradu dokumentacije za „Projekt vodoopskrbe i odvodnje aglomeracije Plitvička Jezera“ kojeg je nositelj komunalno poduzeće „Vodovod Korenica“ d.o.o., dok se Općina Rakovica u projektu javlja kao partner zajedno sa Općinom Plitvička Jezera, komunalnim poduzećem Spelekom d.o.o. , Ličko-Senjskom i Karlovačkom županijom.

Kapitalne pomoći za trošak izrade dokumentacije za Općinu Rakovica planirane su u iznosu od 450.000,00 kn, a odnosi se na troškove za izradu studijske dokumentacije odnosno Studije izvedivosti i analizu troškova i koristi, Studiju utjecaja zahvata na okoliš/prirodu i/ili Zahtjev za procjenom, te Obrazac za prijavu projekta odnosno aplikacijski paket; na troškove za izradu tehničke i projektne dokumentacije u kojima su sadržani Geodetski projekti, Idejni projekti mreže sustava odvodnje, Idejni projekti mreže sustava vodoopskrbe, Idejni projekti objekata sustava odvodnje i vodoopskrbe (crpne stanice, vodospreme…), Idejni projekti pročistača otpadnih voda, Glavni projekti mreže sustava odvodnje, Glavni projekti mreže sustava vodoopskrbe, Glavni projekti objekata sustava odvodnje i vodoopskrbe, ovjera projekata i pristojbe za ishođenje lokacijskih i građevinskih dozvola, istražni radovi, podloge i elaborati za objekte sustava odvodnje i vodoopskrbe te istražni radovi, podloge i elaborati za linijske objekte sustava odvodnje i vodoopskrbe; te na troškove izrade natječajne dokumentacije koji podrazumijevaju izradu natječajne dokumentacije za izgradnju pročistača otpadnih voda za javnu nabavu opreme/usluga/radova, izradu natječajne dokumentacije za javnu nabavu za usluge nadzora, izradu natječajne dokumentacije za javnu nabavu opreme trgovačkog društva, te izradu natječajne dokumentacije za javnu nabavu radova na vodoopskrbnim sustavima i sustavima odvodnje.

Od planiranog iznosa evidentiran je trošak u iznosu od 140.951,01 kn, tako da se isti očekuju i u narednom razdoblju, dok planirani troškovi za rješavanje imovinsko pravnih odnosa dijelom kroz kupnju zemljišta, a dijelom kroz pravo služnosti nisu realizirani budući da još nije gotova projektna dokumentacija za koju će se tražiti sredstva iz EU.

*Kapitalni projekt* – Rekonstrukcija nerazvrstanih cesta sveden je na nulu budući da je tijekom prosinca pripremljen projekt za aplikaciju i apliciran te se očekuju rezultati u narednom razdoblju.

*Kapitalnim projektom* – Nerazvrstane prometnice planiran je rashod jednim dijelom za asfaltiranje makadamskih nerazvrstanih prometnica, a jednim dijelom održavanje i rekonstrukcija postojećih uz odvodnju atmosferskih voda. Za isto je proveden postupak javne nabave i sklopljen okvirni sporazum na dvije godine tijekom kojeg razdoblja će biti realizacija. U prosincu 2016. godine ispostavljena je jedna situacija za izvršene radove rekonstrukcije i nadzor u iznosu od 204.836,60 kn.

Pored toga utrošena su sredstva i za nabavu zaštitne ograde – odbojnika za dio prometnica u Selištu Drežničkom i Rakovici u iznosu od 25.755,00 kn.

*Kapitalni projekt* – Javna rasvjeta realiziran indeksom od 47,85 odnosi se na postavljanje nove javne rasvjete na dijelu naselja Grabovac.

**Program 3013– Groblja i mrtvačnice** sa indeksom realizacije 66,75 sadrži Aktivnost – Održavanje groblja i mrtvačnica i Kapitalni projekt – Investicijsko uređenje mrtvačnica. Održavanje groblja i mrtvačnica odnosi se na usluge tekućeg i investicijskog održavanja groblja i mrtvačnica te premije osiguranja mrtvačnica. U 2016. godini evidentirani su troškovi s osnove osiguranja mrtvačnica, nabave opreme za mrtvačnice u Drežnik Gradu (klima uređaj, oprema za kuhinju, dekor zavjesa i tepih) i u Rakovici (klima uređaj, oprema za kuhinju i tepih). U mrtvačnici u Rakovici izvršena je zamjena dotrajale stolarije (ulazna vrata).

**Program 3014 – Socijalna i humanitarna skrb** sa indeksom 84,81 ostvaren je u manjem iznosu od planiranog za razdoblje , a sadrži slijedeće aktivnosti:

*Aktivnost* - Socijalni program – obitelj i djeca sa indeksom realizacije 90,35 sadrži naknade građanima i kućanstvima u novcu što podrazumijeva troškove pomoći osobama s invaliditetom za što je od planiranih 10.000,00 kn utrošeno 9.500,00 kn, zatim naknade roditeljima za opremu novorođenog djeteta gdje je od planiranih 44.000,00 kn utrošeno 42.000,00 kn, dok troškova s osnove pomoći obiteljima u troškovima pogreba nije bilo.

*Aktivnost* - Socijalni program – stanovanje, realiziran je indeksom od 68,34, a sadrži trošak pomoći za podmirenje troškova stanovanja sa indeksom realizacije 8,96 i trošak s osnove pomoći u nabavci ogrijeva po doznaci sredstava od strane Karlovačke županije za što je utrošeno 24.300,00 kn odnosno 93,46% u odnosnu na plan.

*Aktivnost* - Jednokratne novčane pomoći realizirana je za razdoblje u iznosu od 28.600,00 kn odnosno 81,71% u odnosu na plan, a sve temeljem ispostavljenih zahtjeva korisnika istih kao i jednokratnih iznosa uplaćenih pomoći djeci koja se redovno školuju, a imaju samo jednog živućeg roditelja.

*Aktivnost* - Humanitarnu djelatnost Crvenog križa Slunj, realizirana je u 2016. godini u 100%-tnom planiranom iznosu od 26.500,00 kn.

**Program 3015 – tekuće donacije udrugama, religijskim zajednicama** realiziran je u iznosu od 91.250,00 kn i to za :

*Aktivnost* – Potpore za redovan rad udruga za što je ukupno utrošeno 84.750,00 kn od kojih je Župi Rakovica isplaćen iznos od 12.000,00 kn za uređenje i opremanje kuhinje za spravljanje obroka za samačka i staračka domaćinstva, Udrugama slijepih iznos od 2.000,00 kn, LD Golub iz Drežnik Grada – iznos od 4.000,00 kn, ekološkoj udruzi „Čuvari Korane“ iznos od 3.000,00 kn, Društvu naša djeca Rakovica – iznos od 14.000,00 kn od kojeg za darove za sv. Nikolu 6.000,00 kn te za redovan rad 8.000,00 kn, Udruzi za zaštitu potrošača iznos od 750,00 kn, speleološkoj udruzi „Veles“ – iznos od 6.000,00 kn, Udruzi mladih – iznos od 13.000,00 kn, UBDR Rakovica – iznos od 30.000,00 kn od kojeg za organiziranja Dana branitelja 15.000,00 kn, te 15.000,00 kn za redovan rad.

Tijekom 2016. godine nisu isplaćena sredstva Udruzi umirovljenika Slunj budući da nisu ispostavili zahtjev za istima, a u manjem iznosu doznačena su sredstva Udruzi mladih kao i Udruzi potrošača, a sve sukladno njihovim zahtjevima.

*Aktivnost* - Ostale tekuće donacije realizirana je u iznosu od 6.500,00 kn, a radi se o sredstvima koja nisu planirana kao redovne donacije, već se jednokratno isplaćuju na dostavljen zahtjev, a po zaključku Općinskog načelnika. U navedenom iznosu sadržana su sredstva isplaćena Gospićko-senjskoj biskupiji za akciju „Misereorer“ u iznosu od 300,00 kn , Udruzi pripadnika 110. brigade ZNGHV-a 300,00 kn, zatim 1.000,00 kn Turističkoj zajednici Karlovačke županije za izložbeno prodajni sajam u Zagrebu, 300,00 kn Počasnom blajburškom vodu za održavanje središnje komemoracije, 300,00 kn LD „Korana“ za organizaciju lovno-sportskih igara, te 1.000,00 kn Gradu Vukovaru za obnovu vodotornja, 500,00 kn Udruzi bivše općine Zavalje, 1.500,00 kn HVIDR-i Bihać, 700,00 kn Udruzi bolji svijet, i 600,00 kn Društvu „Huda jama“.

**Program 3016 – Prostorno planska i urbanistička dokumentacija** realiziran je u iznosu od 5.000,00 kn za izradu 3. Izmjena i dopuna Prostornog plana uređenja Općine Rakovica, a radi se o 1. fazi izrade tako da se ostatak troškova očekuje u slijedećoj fiskalnoj godini.

**Program 3019 – Dječja igrališta i ostale javne površine** realiziran je u ukupnom iznosu od 97.516,25 kn, a radi se o nabavi opreme za dječja igrališta u Oštarskim Stanovima, u Grabovcu kao i u perivoju kod Baraćevih špilja. Za isto je utrošen iznos od 87.487,50 kn, a razlika od 10.028,75 kn se odnosi na nabavu video nadzora za PZ Grabovac zbog učestalog vandalizma na objektima u vlasništvu Općine Rakovica na navedenoj lokaciji.

Na temelju članka 108. stavka 1. točke 4. Zakona o proračunu („Narodne novine“ broj 87/08, 136/12 i 15/15), i članka 39. Statuta Općine Rakovica („Glasnik Karlovačke županije“ broj 21/09, 12/12 i 7/13 – ispravak i 20/13 – pročišćeni tekst), Općinski načelnik Općine Rakovica podnosi

**IZVJEŠTAJ O KORIŠTENJU SREDSTAVA PRORAČUNSKE ZALIHE ZA**

**RAZDOBLJE 01.01. 2016. – 31.12.2016. GODINE**

**I**

U Proračunu Općine Rakovica za 2016. godinu u razdjelu 002 IZVRŠNA TIJELA, Glava 00201 Izvršna tijela, Program 2001 Rashodi za redovnu djelatnost Općinskog načelnika, Aktivnosti 1001 A10002 Rashodi za redovan rad Općinskog načelnika, planirana su sredstva proračunske zalihe – proračunska pričuva u iznosu od 10.000,00 kn

**II**

U izvještajnom razdoblju 01.01.2016. – 31.12.2016. godine sredstva proračunske zalihe – pričuve nisu korištena.

OPĆINSKI NAČELNIK

Franjo Franjković

Na temelju članka 108. stavka 1. točke 3. i 5. Zakona o proračunu („Narodne novine“ broj 87/08, 136/12i 15/15), te članka 39. Statuta Općine Rakovica („Glasnik Karlovačke županije“ broj 21/09, 12/12 i 7/13 – ispravak i 20/13 – pročišćeni tekst), Općinski načelnik Općine Rakovica podnosi

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITLA ZA RAZDOBLJE 01.01.2016. – 31.12.2016. I DANIM JAMSTVIMA**

**TE IZDACIMA PO DANIM JAMSTVIMA**

**I**

Općina Rakovica se u razdoblju od 01.01.2016. – 31.12.2016. godine nije zaduživala na domaćem kao ni na stranom tržištu novca i kapitala .

**II**

Općina Rakovica u razdoblju od 01.01.2016. – 31.12.2016. godine nije davala jamstva niti je imala izdataka po danim jamstvima.

OPĆINSKI NAČELNIK

Franjo Franjković

Na temelju članka 23. Statuta Općine Rakovica („Glasnik Karlovačke županije“ broj 21/09, 12/12 i 7/13 – ispravak i 20/13 – pročišćeni tekst) Općinsko vijeće Općine Rakovica na svojoj \_\_\_\_\_. sjednici održanoj dana \_\_\_\_\_\_ 2017. godine donijelo je

**Z A K L J U Č A K**

I

Prihvaća se Izvješće Općinskog načelnika o korištenju sredstava proračunske zalihe - pričuve za razdoblje siječanj – prosinac 2016. godine u kojem se izvješćuje da ista u navedenom razdoblju nisu korištena.

II

Ovaj Zaključak stupa na snagu danom donošenja

KLASA: 400-04/16-01 \_\_\_\_

URBROJ:2133/16-17\_\_\_\_\_

Rakovica, \_\_\_\_\_\_\_ 2017

PREDSJEDNIK OPĆINSKOG VIJEĆA

Zoran Luketić, bacc.oec.